Horns Rev 3 indvies i dag

I dag indvies Danmarks største havvindmøllepark ved et stort arrangement på Hvide Sande havn. De 49 havvindmøller i den 407 MW store park vil øge produktionen af strøm fra danske vindmøller med 12 pct. og parken vil levere grøn strøm til 425.000 husstande.

H.K.H. Kronprins Frederik, statsminister Mette Frederiksen og klima-, energi- og forsyningsminister Dan Jørgensen indvier i dag Horns Rev 3. Parken der ligger 25-40 km. fra kysten og består af 49 stk. MHI Vestas V164-8.3 MW møller – den størst tilgængelige kommercielle mølle på markedet.

Horns Rev 3 stammer fra energiaftalen i 2012 og Vattenfall vandt retten til at etablere parken i 2015 med en budpris på 77 øre/kWh som fast afregningspris, hvilket gælder i de første 50.000 fuldlasttimer (svarerende til 10-12 års drift, hvorefter strømmen sælges til markedspris).

”Horns Rev 3 markerede i 2015 begyndelsen på en ny æra for havvind, hvor prisen siden er faldet fra det ene europæiske projekt til det næste. Derfor er projektet ikke kun en milepæl for havvind i Danmark på grund af størrelsen, men for havvind i hele Europa,” siger Jan Hylleberg, adm. direktør for Wind Denmark.

Åbningen markeres med en officiel reception samt en havnefest, hvor interesserede kan komme og se mere på de skibe, der skal servicere havvindmøllerne ud af Hvide Sande havn.

Wind Denmark deltager til åbningen.